ไปรษณีย์ไทย เตือนประชาชนระวังอีเมลปลอมให้คลิกลิงก์ ยืนยันไม่มีนโยบายส่งอีเมลแจ้งเรียกเก็บค่าดำเนินการ หรือแจ้งส่งพัสดุ
บริษัท ไปรษณีย์ไทย จำกัด (ปณท) แจ้งเตือนผู้ใช้บริการระวังมิจฉาชีพแอบอ้างส่งจดหมายอิเล็กทรอนิกส์ (อีเมล) postalcare@thailandpost.com แอบอ้างว่าเป็นอีเมลจากไปรษณีย์ไทยแจ้งว่าไม่สามารถจัดส่งพัสดุของผู้ใช้บริการได้ เนื่องจากไม่มีการชำระภาษีศุลกากรหรือเหตุผลอื่นๆ พร้อมแนบลิงก์เพื่อยืนยันและติดตามการจัดส่งพัสดุที่เว็บไซต์ https://thailandpostred.com/2021/  ไปรษณีย์ไทย ยืนยันว่าไม่เป็นความจริง ขอแจ้งเตือนผู้ใช้บริการอย่าหลงเชื่อและกดลิงค์ที่แนบในอีเมลแอบอ้าง เนื่องจากอาจหลอกลวงขอข้อมูลบัตรเครดิตและข้อมูลส่วนบุคคลของผู้ใช้บริการ อย่างไรก็ตาม สำหรับอีเมล postalcare@thailandpost.co.th ที่ส่งโดยไปรษณีย์ไทยนั้น จะใช้สำหรับให้ข้อมูลเพื่อตอบผู้ใช้บริการที่สอบถามปัญหาเข้าไปเท่านั้นและไม่มีนโยบายในการแจ้งเรียกเก็บค่าดำเนินการต่างๆ ผ่านทางอีเมล สำหรับผู้ใช้บริการที่ต้องการตรวจสอบสถานะสิ่งของฝากส่งทางไปรษณีย์ สามารถตรวจสอบได้ที่ www.thailandpost.co.th และแอปพลิเคชัน Track&amp;Trace Thailand Post